ລັດເຊຍ, ອາເມລິກາ ແລະ ສປຊ ຈະໂຮມປະຊຸມກ່ຽວກັບ ຊີຣີ ຢູ່ ສະວິດ
(vovworld) – ວັນທີ 17/4, ສື່ມວນຊົນ ລັດເຊຍ ໄດ້ຄັດສະເໜີຄຳເວົ້າຂອງທ່ານ Mikhail Bogdanov, ຮອງລັດຖະມົນຕີການຕ່າງປະເທດ ຂອງປະເທດນີ້ໂດຍໃຫ້ຮູ້ວ່າ: ຜູ້ຕາງໜ້າການທູດຂອງລັດເຊຍ, ອາເມລິກາ ແລະ ສະຫະປະຊາຊາດ ມີແຜນການຈະໂຮມປະຊຸມກ່ຽວກັບສະພາບການກ່ຽວກັບ ຊີຣີ ຢູ່ເຊີແນວ, ປະເທດສະວິດ ໃນອາທິດຈະມາເຖິງ. ຕາມທ່ານຮອງລັດຖະມົນຕີກະຊວງການຕ່າງປະເທດ ລັດເຊຍ Mikhail Bogdanov ແລ້ວ, ປະຈຸບັນ, ມົກສະກູ ພວມລໍຄອຍ ວໍຊິງຕັນ ຮັບຮູ້ເຫດການດັ່ງກ່າວ. ປະຈຸບັນ, ສະພາບການຢູ່ຊີຣີ ພວມເຄັ່ງຕຶງຫຼາຍຂຶ້ນພາຍຫຼັງທີ່ ອາເມລິກາ ຍິງລູກສອນໄຟ Tomahawk 59 ລູກແນໃສ່ຖານທີ່ໝັ້ນກອງທັບອາກາດຂອງ ຊີຣີ ດ້ວຍສາຍເຫດແມ່ນເພື່ອໂຕ້ຕອບການບຸກໂຈມຕີທີ່ຖືກສົງໄສວ່ານຳໃຊ້ ອາວຸດເຄມີ ຢູ່ເທດສະບານແຫ່ງໜຶ່ງຂຶ້ນກັບແຂວງ Idlib ຂອງຊີຣີ. ທ່ານປະທານາທິບໍດີ ລັດເຊຍ Vladimir Putin ໄດ້ຖະແຫຼງວ່າ ນີ້ແມ່ນການກະທຳຮຸກຮານປະເທດມີອະທິປະໄຕ, ລະເມີດກົດໝາຍສາກົນດ້ວຍຂໍ້ອ້າງອີງທີ່ເສກສັນປັ້ນແຕ່ງ. ອຳນາດການປົກຄອງ ຊີີິຣີ ກໍ່ຢັ້ງຢືນວ່າ ບັນດາກຳລັງປະກອບອາວຸດ ຊີຣີ ບໍ່ເຄີຍນຳໃຊ້ ແລະ ຈະບໍ່ນຳໃຊ້ອາວຸດເຄມີ.